Nordjyllands Politi deler beskrivelse af gerningsmændene og deres køretøjer i håb om at modtage nye oplysninger i sagen.

Søndag klokken 20:09 blev en 34-årig mand opsøgt på sin bopæl i i Gudumholm sydøst for Aalborg af tre mænd, som truede ham med kniv, frarøvede ham et mindre kontantbeløb og tildelte ham flere slag. Det oplyser Nordjyllands Politi til TV2 Nord. Den 34-årige mand har pådraget sig rødme på kinden, men kom ikke alvorligt til skade. De tre mænd ankom til bopælen i en nyere, sort bil af mærket Audi A4 eller A6 stationcar og en nyere sølvgrå Ford stationcar. Ingen er foreløbigt anholdt i sagen, og Nordjyllands Politi kan endnu ikke oplyse, om den forurettede og de tre gerningsmænd kendte hinanden forud for hændelsen. Nordjyllands Politi beskriver de tre mænd ved følgende: A: En cirka 21-årig mand af somalisk udseende, omkring 175 cm høj, slank af bygning, kort, trimmet hår og var iført sort joggingtøj, da røveriet fandt sted. B: En cirka 21-årig mand af arabisk udseende, omkring 185 cm høj, slank af bygning. Han har langt, krøllet hår med dreadlocks til hagen og var iført sort joggingtøj, da røveriet fandt sted. C: En cirka 21-årig mand af arabisk udseende, omkring 185 cm høj, slank af bygning. Han har afrokrøller og var iført en sort/hvid hættetrøje, da røveriet fandt sted. Oplysninger i sagen kan gives til Nordjyllands Politi på telefonnummer 114.